Lewis Hamilton myönsi: Saattaa taktikoida itsensä viimeiseen lähtöruutuun - "Päätös on minun"
Maanantai 18.7.2016 klo 13.06
Lewis Hamiltonin mielestä kahden moottorin käyttäminen yhtenä viikonloppuna on hyvinkin mahdollista.
Lewis Hamilton ei kaipaa lähtöruuturangaistusta kahteen eri kilpailuun. (AP)
Kova väite Saksasta: Mercedes aikoo taktikoida Hamiltonille tuntuvan rangaistuksen
Saksalainen Auto, Motor und Sport -lehti kertoi aiemmin, että Lewis Hamilton aikoo käyttää Belgiassa kahta uutta moottoria, jolloin hän saisi yhden ison lähtöruuturangaistuksen eikä hänen tarvitsisi ottaa 10 ruudun rangaistusta useassa kilpailussa.
Hamilton käyttää tällä hetkellä jo kauden viidettä moottoriaan ja jokaisesta uudesta käyttöön otetusta moottorista hän saa 10 lähtöruudun rangaistuksen.
Brittikuski myönsi suunnitelman Autosport.com-sivustolle. Kahta uutta moottoria käyttämällä Mercedeksellä ja Hamiltonilla olisi käytössä niin paljon komponentteja, että ne voisivat riittää kauden loppuun saakka.
- Sen ratkaisun olen keksinyt itse, Hamilton sanoi.
- Sen voisi ehdottomasti tehdä.
Hamilton sanoi, että hänen täytyy joka tapauksessa turvautua uuteen moottoriin kauden aikana. Kysymys on vain siitä, milloin.
Mikäli Mercedes ei joudu ottamaan uutta moottoria käyttöön pakon edessä, ottaisi Hamilton luonnollisesti uuden voimanpesän käyttöön radalla, jolla on helppo ohittaa. Belgiaa pidetään Hamiltonin stratediaan sopivana ratana.
- Loppujen lopuksi päätös on minun, koska olen ainoa joka tietää, milloin voin tehdä parhaan suorituksen viimeisestä lähtöruudusta.
Mercedes-pomo Toto Wolff toivoo, ettei kahden uuden moottorin käyttämiseen jouduta turvautumaan.
- Asia voi mennä monella eri tavalla. Ei ole itsestään selvää, että meidän täytyy ottaa rangaistus, mutta todennäköisyydet sille ovat melko korkeat.
Belgian osakilpailu ajetaan kesätauon jälkeen, elokuun neljäntenä viikonloppuna. Ennen kesätaukoa F1-sarja matkaa Unkariin ja Saksaan.